CHUIG PARLAIMINT NA hEORPA, CHUIG AN gCOMHAIRLE AGUS CHUIG AN mBANC CEANNAIS EORPACH maidir le cur chun feidhme agus torthaí chlár Pericles IV chun an euro a chosaint ar ghóchumadh in 2021

TUARASCÁIL ÓN gCOIMISIÚN

CHUIG PARLAIMINT NA hEORPA, CHUIG AN gCOMHAIRLE AGUS CHUIG AN mBANC CEANNAIS EORPACH



maidir le cur chun feidhme agus torthaí chlár Pericles IV chun an euro a chosaint ar ghóchumadh in 2021

1.Nóta ginearálta

Is clár malartaithe, cúnaimh agus oiliúna é an clár “Pericles IV” (“an Clár” as seo feasta) chun an euro a chosaint ar ghóchumadh. Tagann sé in ionad an chláir Pericles 2020 a bhí i bhfeidhm le linn na tréimhse 2013-2020, agus an chláir Pericles a bhí i bhfeidhm le linn na tréimhse 2002-2013. Bunaíodh an Clár le Rialachán (AE) 2021/840 ó Pharlaimint na hEorpa agus ón gComhairle an 20 Bealtaine 2021. Leathnaíodh a fheidhm go dtí na Ballstáit neamhpháirteacha le Rialachán (AE) 2021/1696 ón gComhairle an 21 Meán Fómhair 2021. Le Rialachán (AE) Uimh. 2021/840 socaítear tréimhse an Chláir go dtí an 31 Nollaig 2027. Le hAirteagal 12(3) den Rialachán, ceanglaítear ar an gCoimisiún faisnéis bhliantúil faoi thorthaí an Chláir a chur ar fáil do Pharlaimint na hEorpa agus don Chomhairle. Freagraíonn an Tuarascáil Bhliantúil seo don cheanglas sin maidir leis an mbliain 2021. Cuirtear faisnéis ar fáil sa tuarascáil maidir le gealltanais agus cur chun feidhme an chláir “Pericles IV” in 2021, chomh maith le cur chun feidhme in 2021 maidir le gníomhaíochtaí a gealladh faoin nglúin a tháinig roimhe den chlár.

2.Gealltanais faoin gClár Oibre Bliantúil 2021

Socraíodh gurbh é EUR 834 082 an buiséad bliantúil do chur chun feidhme an Chláir don bhliain 2021 agus maoiníodh é ó líne bhuiséid 06.030100 de bhuiséad ginearálta an Aontais Eorpaigh do 2021. Gealladh EUR 834 082 san iomlánin 2021, is é sin 100 % den bhuiséad iomlán. Cuirtear an Clár chun feidhme trí ghníomhaíochtaí cómhaoinithe (deontais) a thagann ó údaráis inniúla na mBallstát agus trí “ghníomhaíochtaí an Choimisiúin”, a eagraíonn an Coimisiún go díreach. Rinneadh EUR 140 106.70 a aistriú ó bhuiséad ghníomhaíochtaí an Choimisiúin chuig buiséad na ndeontas in 2021 chun tacú tuilleadh le cur chun feidhme ghníomhaíochtaí na mBallstát.

Léiríonn cur chun feidhme an Chláir tiomantas na mBallstát agus an Choimisiúin don euro a chosaint ar ghóchumadh. Mar thoradh ar phlé ar an straitéis ilbhliantúil ag cruinnithe Ghrúpa Saineolaithe um Ghóchumadh an Euro (ECEG), bhíothas in ann 100 % den bhuiséad iomlán a gealladh in 2021. Gheall an Clár go maoineofaí 9 dtionscadal san iomlán. Ar an iomlán, dámhadh 5 dheontas go rathúil ar iarratais a tháinig ó údaráis inniúla na mBallstát. Ina theannta sin, maoiníodh 4 ghníomhaíocht de chuid an Choimisiúin, a raibh dhá cheann acu de chineál riaracháin, eadhon an staidéar chun meastóireacht deiridh a dhéanamh ar an gclár “Pericles 2020” agus gealltanas chun na costais bhliantúla a bhaineann le húsáid na huirlise r-dheontais, córas bainistíochta leictreonach iomlán (gan pháipéar) le haghaidh deontas, a chumhdach.

Cuireadh gníomhaíochtaí an Choimisiúin i bhfeidhm in 2021, agus cuirfear gach deontas i bhfeidhm go fisiciúil in 2022 agus níos déanaí, nó spreagfar iad a aistriú go gníomhaíochtaí fíorúla nuair is féidir, faoi réir forbairtí eipidéimeolaíocha maidir le paindéim COVID -19.

Cairt I agus Cairt II: An cineál gníomhaíochta a maoiníodh agus Líon na ngníomhaíochtaí in aghaidh an Bhallstáit (gníomhaíochtaí a gealladh in 2021, féach iarscríbhinn I)

Is fiú a lua go bhfuair an Iodáil, an Ghearmáin agus an Spáinn, na Ballstáit is mó a raibh tionchar ag góchumadh an euro orthu, deontais Pericles arís i mbliana. Ina theannta sin, tá deontais faighte ag an bPortaingéil mar chuid den chlár in 2021. Cuireann a gcuid iarrachtaí go léir le cosaint an euro, rud a théann chun tairbhe na mBallstát eile go léir.

Is éard atá sna gníomhaíochtaí ar tugadh gealltanais ina leith in 2021 ná 4 oiliúint theicniúla, 2 chomhdháil, 1 mhalartú foirne, 1 staidéar agus an táille bhliantúil R-Dheontas. Tá na gníomhaíochtaí le déanamh laistigh agus lasmuigh den Aontas Eorpach, ag brath ar na riachtanais shonracha atá ann maidir leis an euro a chosaint ar ghóchumadh. Ó bunaíodh an Clár, tá a chur chuige réigiúnach comhdhlúite aige trí ghníomhaíochtaí a chur chun feidhme a bhaineann le réigiúin an domhain a bhfuil tábhacht ar leith ag baint leo sa chomhrac i gcoinne an ghóchumtha.

3.Cur chun feidhme gníomhaíochtaí in 2021

Forbhreathnú

Déantar anailís sa chuid seo ar chur chun feidhme gach gníomh a maoiníodh faoi Pericles sa bhliain féilire 2021. Dá bhrí sin, áirítear leis sin an dá ghníomhaíocht a gealladh a chur chun feidhme faoi bhuiséad “Pericles IV” 2021 (ceithre ghníomhaíocht ón gCoimisiún), chomh maith le gníomhaíochtaí a gealladh faoi bhuiséid “Pericles 2020” roimhe sin (6 dheontas). Leagann sé sin béim ar leanúnachas an chláir i dtéarmaí a bunsmaoinimh agus léiríonn sé éifeachtúlacht an chláir Pericles chun an euro a chosaint ar ghóchumadh trí ghníomhaíochtaí a chuirtear i bhfeidhm ar bhonn bliantúil.

Lean paindéim dhomhanda COVID-19 agus srianta gaolmhara maidir le scaradh sóisialta agus taisteal ag dul i bhfeidhm ar chur i bhfeidhm an Chláir Pericles in 2021. Mar thoradh air sin, rinneadh gníomhaíochtaí éagsúla a bhí le déanamh bhfoirm fhisiciúil a aistriú go gníomhaíochtaí digiteacha nó hibrideacha, agus ar an gcaoi sin, coinníodh cur chun feidhme éifeachtach an chláir.

In 2021 cuireadh 10 ngníomhaíocht a fuair maoiniú ó Pericles chun feidhme, lena n‑áirítear: